2010. február 24-én, a hódmezővásárhelyi Volvo Kupán mutatkozhatott be az olimpiai címvédő magyar válogatott Ausztrália elleni, 18–4-es arányban megnyert barátságos mérkőzésén. Vámos két gólt szerzett, és mind a szurkolók, mind a vezetőség elismerését elnyerte. Augusztusban előbb a zágrábi Európa-bajnokságra utazó pólóválogatott keretének tagja lett, majd kölcsönszerződés keretében az élvonalbeli Vasashoz igazolt egy évre úgy, hogy az angyalföldi alakulattal élvonalbeli, a KSI-vel pedig másodosztályú mérkőzéseken ugrott a medencébe. A 2010-es vízilabda-Európa-bajnokságon a bronzmérkőzés kivételével minden mérkőzésen játszott, a németek elleni mérkőzésen gólt is szerzett, a csapat pedig a 4. helyen zárt.